દિવાળી, નૂતન વર્ષ અને ભાઇબીજની ઉજવણી સાથે જ સંખ્યાબંધ શહેરીજનો વતન, પ્રવાસે રવાના થઇ ગયા છે. એવામાં હવે દીપોત્સવીના જ એક મહત્ત્વના પર્વ એવા લાભપાંચમની આવતીકાલે સોમવારે રંગેચંગે ઉજવણી થશે. ધંધા-રોજગારના મુહૂર્ત માટે વિશેષ અવસર ગણાતા લાભપાંચમે સવાર અને બપોરે ધંધો-રોજગાર શરૂ કરવાના ત્રણ સારા મુહૂર્ત છે. ગુજરાત-ભારત અને વિશ્વમાં દિવાળીની ધામધૂમથી ઉજવણી કરાયા બાદ લાભપાંચમના દિવસથી વ્યાપારીઓ ધંધાનું મુહૂર્ત કરશે. લાભપંચમીનું મહત્ત્વ માત્ર હિન્દુ ધર્મમાં જ નહીં, પણ જૈન ધર્મમાં પણ એટલું જ છે. લાભપાંચમની જ્ઞાનપંચમી, સૌભાગ્યપંચમી, પાંડવપંચમી અને શ્રીપંચમી તરીકે પણ ઉજવણી કરાઇ છે.